FÆLLES HOLDNING (EF) Nr. 2/96 fastlagt af Rådet den 22. december 1995 med henblik på vedtagelse af Europa-Parlamentet og Rådets beslutning 96/. . .EF af . . . om vedtagelse af et EF-handlingsprogram på toldområdet (»Told 2000«) (96/C 37/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg (1),

i henhold til fremgangsmåden i traktatens artikel 189 B (2), og

ud fra følgende betragtninger:

Gennemførelsen af det indre marked pr. 1. januar 1993, ikrafttrædelsen af traktaten om Den Europæiske Union, Fællesskabets udvidelse med nye stater og den hastige udvikling i Fællesskabets samhandel med resten af verden, specielt efter at aftalerne under den almindelige overenskomst om told og udenrigshandel (GATT) blev underskrevet i april 1994 og godkendt af Rådet den 19. december 1994, gør det nødvendigt nøje at få fastlagt og gennemført strategiske retningslinjer, som giver mulighed for bedre at definere den rolle, toldvæsenet skal spille i Fællesskabet;

medlemsstaterne og Kommissionen træffer alle de foranstaltninger, der er nødvendige, for at de på bedst mulig måde kan udøve det ansvar, der påhviler toldtjenesterne i henhold til de gældende bestemmelser for gennemførelsen af fælles politikker, navnlig i forbindelse med kontrollen med gennemførelsen af den fælles handelspolitik, den fælles landbrugspolitik og den fælles fiskeripolitik;

manglen på indre grænser, der bevirker, at varer frit kan cirkulere uden toldformaliteter overalt på hele Fællesskabets toldområde, gør det nødvendigt at indføre procedurer og kontrolforanstaltninger, som har samme effektivitet overalt i dette toldområde i forbindelse med indgang til eller udgang fra området, for at sikre anvendelsen af Fællesskabets forskellige politikker og beskytte borgernes og de erhvervsdrivendes legitime interesser samt Fællesskabets finansielle interesser og samtidig opfylde kravene om hurtig og glidende afvikling af udenrigshandelen;

iværksættelsen af disse procedurer og disse kontrolforanstaltninger ved indgangssteder og udgangssteder i Fællesskabets toldområde eller ved de steder, hvor toldformaliteterne afvikles, tilkommer medlemsstaternes toldadministrationer; effektiviteten af disse toldadministrationers arbejde er en vigtig betingelse for at sikre en hensigtsmæssig forvaltning af det indre marked;

ensartede resultater af toldvæsenets indsats ved anvendelsen af fællesskabsretten kan alene opnås ved at styrke samarbejdet mellem medlemsstaternes toldadministrationer og mellem disse og Kommissionen; udviklingen af et sådant samarbejde kan ikke undgå at styrke effektiviteten af instrumenterne til forvaltning af enhedsmarkedets grænser, såsom Rådets forordning (EØF) nr. 339/93 af 8. februar 1993 om kontrol med, at produkter indført fra tredjelande overholder produktsikkerhedsreglerne (3);

i sin meddelelse af 16. februar 1994 til Europa-Parlamentet og Rådet om udbygning af det administrative samarbejde i forbindelse med gennemførelsen og håndhævelsen af EU-lovgivningen i det indre marked angav Kommissionen told som et af de områder, Fællesskabet skal dække; i resolutionen af 16. juni 1994 (4) om samme emne anmodede Rådet Kommissionen og medlemsstaterne om aktivt at fortsætte arbejdet på dette område;

en indsats på toldområdet er nødvendig som led i bekæmpelsen af ulovlig handel og svig; Fællesskabet bør inden for sine egne beføjelser kunne støtte medlemsstaternes aktioner; uden at tilsidesætte de forpligtelser, der følger af Rådets forordning (EØF) nr. 1468/81 af 19. maj 1981 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af told- og landbrugsbestemmelserne (5), eller af enhver anden forordning, der måtte erstatte denne, bør enhver mulighed for administrativt samarbejde i henhold til fællesskabsreglerne udnyttes fuldt ud;

det er ikke muligt at opnå et sådant resultat, hvis hver administration iværksætter individuelle foranstaltninger, og det er vigtigt, at toldreglerne anvendes således, at det sikres, at det indre marked fungerer tilfredsstillende; det er derfor nødvendigt at skabe en fællesskabsramme omkring opstillingen af planer og prioriteringer med henblik på en samordnet aktion mellem Fællesskabet og medlemsstaterne for at sikre, at toldadministrationerne bliver tilpasset til de opgaver, de skal varetage inden for rammerne af et marked uden indre grænser;

gennemførelsen af et handlingsprogram på fællesskabsplan vil være en af de mest hensigtsmæssige måder til at nå disse mål; i forbindelse med udarbejdelsen af den foreløbige og den endelige rapport bør Kommissionen undersøge, om det med henblik på en bedre uddannelse af medlemsstaternes toldembedsmænd inden for fællesskabsret ville være hensigtsmæssigt at oprette et toldakademi;

i henhold til traktatens artikel 127 skal Fællesskabets aktion inden for erhvervsuddannelse gennemføres med fuld respekt for, at ansvaret for undervisningsindholdet og tilrettelæggelsen af erhvervsuddannelserne ligger hos medlemsstaterne;

målene for dette handlingsprogram bør indgå i en fælles ramme til vejledning for Fællesskabet og medlemsstaterne;

et første initiativ var iværksættelsen af Fællesskabets handlingsprogram inden for faglig uddannelse af toldembedsmænd (MATTHAEUS-programmet), der er indført ved beslutning 91/341/EØF (6);

inden for uddannelse og fagligt samarbejde bør der tages hensyn til den eksterne dimension i Fællesskabets og medlemsstaternes aktion;

Fællesskabet og medlemsstaterne bidrager til finansieringen af handlingsprogrammet, og det beløb, der skal finansieres over De Europæiske Fællesskabers almindelige budget, opføres under sektion III - Kommissionen; i denne beslutning fastlægges der for hele programmets varighed en finansieringsramme, som ifølge punkt 1 i Europa-Parlamentet, Rådet og Kommissionens erklæring af 6. marts 1995 udgør den særlige reference for budgetmyndigheden som led i den årlige budgetbehandling;

det er nødvendigt at fastlægge et program for fem år;

dette program indeholder de vejledende principper for de kommende fem års toldpolitik, og samordningen og tilrettelæggelsen af dette programs gennemførelse varetages i fællesskab af Kommissionen og medlemsstaterne i Toldpolitikudvalget, der består af generaldirektørerne for toldanliggender i Kommissionen og i medlemsstaterne eller deres repræsentanter;

dette program bygger på erfaringerne fra den pilotaktion, som Kommissionen iværksatte i 1994 og tager hensyn til de forhold, der anføres i Kommissionens meddelelse »Svig i forbindelse med forsendelsesproceduren - forudsete løsninger og fremtidsperspektiver« af 29. marts 1995;

dette program ligger inden for rammerne af de beføjelser, som er fastsat i traktaten, og tager hensyn til subsidiaritets- og proportionalitetsprincippet -

VEDTAGET FØLGENDE BESLUTNING:

Artikel 1

Fastlæggelse af programmet

1. Med denne beslutning fastlægges et EF-handlingsprogram, som støtter og supplerer medlemsstaternes foranstaltninger på toldområdet.

2. Handlingsprogrammet benævnes »Told 2000« om gennemføres for perioden 1. januar 1996 til 31. december 2000.

3. Fællesskabets aktion bygger på den fælles målramme for gennemførelsen af programmet, som er omhandlet i artikel 3.

4. Proceduren for gennemførelse og evaluering af programmet er fastsat i henholdsvis artikel 2 og 16.

Artikel 2

Programmets gennemførelse

Koordineringen og gennemførelsen af nærværende program sker i partnerskab mellem Kommissionen og medlemsstaterne i Toldpolitikudvalget, der består af generaldirektørerne for toldanliggender i Kommissionen og i medlemsstaterne eller deres repræsentanter, som med henblik herpå træffer de nødvendige foranstaltninger efter deres respektive beføjelser.

Artikel 3

Fælles målramme

Den fælles målramme, der er fastsat i artikel 1, stk. 3, og inden for hvilken Kommissionen og medlemsstaterne fastlægger planer og prioriteringer med henblik på at definere og iværksætte en samordnet aktion, der skal sikre overensstemmelse mellem toldvæsenets indsats og behovene på det indre marked, går ud på følgende:

1) Garantere en anvendelse af fællesskabsbestemmelserne, som sikrer samme resultater overalt på Fællesskabets toldområde, for:

- at undgå sådanne fordrejninger til skade for det indre marked, som måtte opstå som følge af uensartet anvendelse af toldprocedurerne i de forskellige dele af Fællesskabet

- at beskytte Fællesskabets interesser, især dets finansielle interesser

- at yde borgerne og de erhvervsdrivende i Fællesskabet beskyttelse på samme niveau, uanset hvor på Fællesskabets toldområde toldformaliteterne afvikles, og samtidig sikre den nødvendige glidende afvikling af internationale handelstransaktioner.

2) Give plads for overvejelser om, hvordan der kan tages hensyn til fællesskabsdimensionen ved opbygningen af tjenesterne og etableringen af infrastruktur og udstyr, og at fremme en fælles anvendelse af det materiel, der bidrager til gennemførelsen af fællesskabsbestemmelserne.

3) Fremme de initiativer, som medlemsstaterne måtte foreslå iværksat, enkeltvis eller i fællesskab med henblik på at forbedre den generelle effektivitet af toldadministrationernes arbejde.

4) Hjælpe medlemsstaterne med at udbygge toldembedsmændenes uddannelse, således at den tilpasses til den udvidede rolle, de skal spille i gennemførelsen af Fællesskabets toldbestemmelser og de fælles politikker ved de ydre grænser.

5) Ved hjælp af egnede tiltag inden for uddannelse, teknisk bistand og teknisk samarbejde deltage i etableringen eller udviklingen af velfungerende toldvæsener i tredjelande, som anmoder herom, inden for rammerne af aftaler, som Fællesskabet har indgået eller vil indgå med disse tredjelande, og derved bidrage til udviklingen af Fællesskabets handel.

6) Fremme gennemsigtigheden og effektiviteten af toldvæsenets indsats til fordel for den lovlige handel ved at styrke forbindelserne mellem Fællesskabets toldmyndigheder, de økonomiske, juridiske og videnskabelige kredse og aktørerne i udenrigshandelen.

Artikel 4

Toldkontrol

I overensstemmelse med de mål, der er opstillet i artikel 3, nr. 1, skal medlemsstaterne og Kommissionen:

1) forvisse sig om, at toldkontrollen beskytter Fællesskabets interesser, især dets finansielle interesser, sikrer en effektiv, grundig og ensartet anvendelse af Fællesskabets regler og fælles politikker, sikrer et ensartet beskyttelsesniveau og muliggør kontrol af, at procedurerne vedrørende overensstemmelse med de tekniske standarder, importerede produkters sikkerhed og farlige produkter er blevet fulgt, uanset hvor på Fællesskabets toldområde toldklareringen har fundet sted, samtidig med at trafikkens glidende afvikling sikres

2) i særlig grad drage omsorg for, at toldadministrationerne kan gribe effektivt ind for at sikre en korrekt anvendelse af andre fællesskabsbestemmelser, som har indvirkning på kontrollen ved indgangen til eller udgangen fra Fællesskabets toldområde eller ved det punkt på Fællesskabets toldområde, hvor toldformaliteterne afvikles. Dette gælder især for bestemmelserne om de fælles politikker, udviklingssamarbejde, samt beskyttelse af intellektuel ejendomsret, miljøbeskyttelse, forbrugerbeskyttelse og beskyttelse af kulturarven

3) samarbejde om at opnå ensartede resultater, både hvad angår kontrollen og forenklingen af samhandelen med henblik på at undgå konkurrenceforvridning, som kan medføre fordrejninger i samhandelen, og med henblik på at sikre ensartet behandling af de erhvervsdrivende

4) med henblik på at nå disse mål tilpasse arbejdsmetoder, udstyr og materiel for at styrke effektiviteten af kontrollen

5) sikre, at de administrative sanktioner for overtrædelse af Fællesskabets regler er effektive, står i rimeligt forhold til overtrædelsen og har en afskrækkende virkning

6) udnytte alle de muligheder, der findes i fællesskabsbestemmelserne om administrativt samarbejde, samt i aftalerne med tredjelande om gensidig bistand

7) benytte hensigtsmæssige analyse- og evalueringsmetoder til vurdering af anvendelsen af de kontrolforanstaltninger og procedurer, der er indført

8) drøfte, hvilke beføjelser toldembedsmændene i medlemsstaterne skal have, og sørge for den bedst mulige udnyttelse af de disponible ressourcer.

Artikel 5

Tilsyn med og tilpasning af Fællesskabets retsforskrifter og procedurer

1. Kommissionen indfører i partnerskab med medlemsstaterne og i nært samråd med de erhvervsdrivende et permanent tilsyn med Fællesskabets retsforskrifter og procedurer, således som de især fremgår af Fællesskabets toldkodeks, fastlagt i forordning (EØF) nr. 2913/92 (7), og gennemførelsesbestemmelserne hertil.

2. Tilsynet har til formål at sikre, at retsforskrifterne og procedurerne tilpasses med henblik på at

- beskytte Fællesskabets og medlemsstaternes interesser

- opfylde behovene hos de erhvervsdrivende inden for udenrigshandel, især gennem en forenkling af de nævnte retsforskrifter og procedurer.

3. Ved iværksættelsen af fælles foranstaltninger som beskrevet i artikel 9 bestræber Kommissionen og medlemsstaterne sig på at indkredse de vanskeligheder, som anvendelsen af denne lovgivning giver anledning til, samt eventuelle forstyrrelser, som forskellig praksis måtte medføre på det indre marked.

Artikel 6

Efterfølgende inddrivelse eller tilbagesøgning

For at forbedre resultaterne med hensyn til efterfølgende inddrivelse af told i tilfælde af ikke-betaling eller unddragelse eller tilbagesøgning af fejlagtigt udbetalte beløb forelægger Kommissionen en rapport om medlemsstaternes retlige bestemmelser og de vanskeligheder, som deres toldmyndigheder står over for.

Artikel 7

Bekæmpelse af svig

1. Med henblik på gennemførelsen af målene i artikel 3, nr. 1) og 2), og artikel 4, nr. 2) og 5), bestræber Kommissionen og medlemsstaterne sig på at anvende ethvert middel til bekæmpelse af svig og ulovlig handel så rationelt og effektivt som muligt. Dette omfatter alle gældende fællesskabsforordninger og -bestemmelser vedrørende samhandelen mellem Fællesskabet og tredjelande, herunder oplæggelse og transit af varer, der indgår i denne samhandel.

2. I den forbindelse udformer, gennemfører og udbygger Kommissionen og medlemsstaterne en politik til bekæmpelse af svig på toldområdet på fællesskabsniveau under hensyntagen til udviklingen i den europæiske konstruktion, Fællesskabets internationale forpligtelser, udviklingen på toldområdet i denne sammenhæng, idet de sikrer en optimal og komplementær anvendelse af ressourcerne.

En sådan politik tager navnlig sigte på:

1) en maksimal udnyttelse af de gældende retsforskrifter og, om nødvendigt, ændring heraf

2) bedre indsamling, analyse, formidling og udnyttelse af oplysninger på fællesskabsniveau gennem størst muligt anvendelse af edb, og udbygning snarest muligt af automatisering inden for toldvæsenet

3) indkredsning af forhindringer for en effektiv indsats og et effektivt samarbejde vedrørende bekæmpelse af svig med det formål så vidt muligt at fjerne disse, især for så vidt angår toldembedsmændenes rolle og beføjelser

4) indførelse og anvendelse af effektive sanktioner

5) videreførelse og udbygning af samordnede aktioner, navnlig udsendelse af EF-delegationer med henblik på undersøgelse og kontrol i tredjelande

6) udbygning af samarbejdet med tredjelande og relevante internationale organisationer og med de berørte erhvervskredse

7) bedre udnyttelse - til fordel for hele Fællesskabet - af den kompetence, som Kommissionens og medlemsstaternes personale i tredjelande ligger inde med

8) etablering af tilsyn med uregelmæssigheder.

Artikel 8

Forbedring af arbejdsmetoderne

Kommissionen støtter foranstaltninger, hvis formål er at forbedre toldadministrationernes arbejdsmetoder. I partnerskab med medlemsstaterne tilskynder den til samordnet udvikling og anvendelse af nye arbejdsmetoder, navnlig på følgende områder:

1) anvendelse af risikoanalyse med henblik på at vurdere, om varer underlagt toldkontrol bør undergå dokumentkontrol eller fysisk kontrol, før de frigives

2) anvendelse af revisionsteknikker til kontrol af virksomhedsregnskaber

3) anvendelse af forenklede procedurer ved angivelse til toldbestemmelse og afslutning af toldbehandling

4) edb-behandling af toldprocedurer, herunder anvendelse af de mest moderne teknikker til elektronisk dataudveksling under hensyntagen til de nationale administrationers informatiseringsniveau og de erhvervsdrivendes interesser i Fællesskabet samt den internationale udvikling på dette område

5) indgåelse af aftaleprotokoller (memoranda of understanding) med de erhvervsdrivende med henblik på indførelse af hensigtsmæssige systemer for kontrol, overvågning og udveksling af informationer eller data af enhver art, som kan bidrage til beskyttelse af Fællesskabets finansielle interesser.

Artikel 9

Specifikke fælles foranstaltninger

1. Med henblik på navnlig gennemførelsen af de foranstaltninger, som er opstillet i dette program, fastlægger Kommissionen i partnerskab med medlemsstaterne hvert år de særlige områder inden for Fællesskabets toldlovgivning, hvor der skal iværksættes tilsynsforanstaltninger.

Disse tilsynsforanstaltninger gennemføres af grupper bestående af toldeksperter fra medlemsstaterne og Kommissionen.

Grupperne aflægger efter en tematisk fremgangsmåde besøg bestemte steder på Fællesskabets toldområde. De udarbejder en rapport efter besøgene med en beskrivelse og en analyse af de bedste arbejdsmetoder og med angivelse af, hvilke vanskeligheder der er observeret på de forskellige steder i forbindelse med bestemmelsernes iværksættelse, eventuelt med forslag til justering af både fællesskabsbestemmelserne og de anvendte arbejdsmetoder, således at man kan forbedre effektiviteten af de samlede indsats på toldområdet. Disse ekspertrapporter sendes til de kompetente tjenester i medlemsstaterne og i Kommissionen.

2. Som supplement til disse tilsynsforanstaltninger anvender Kommissionen i partnerskab med medlemsstaterne ligeledes følgende:

a) supplerende undersøgelser for at tilvejebringe synspunkter fra de forskellige aktører i udenrigshandelen;

b) nedsættelse af arbejdsgrupper og tilrettelæggelse af seminarer med henblik på at undersøge, hvordan man samordnet kan forbedre toldvæsenernes indsats.

Artikel 10

Toldembedsmændenes rolle og beføjelser

Der foretages i henhold til artikel 2 en undersøgelse af medlemsstaternes toldembedsmænds beføjelser med henblik på den rolle, som de skal spille i gennemførelsen af fællesskabsretten.

Artikel 11

Rationel og samordnet anvendelse af ressourcerne

1. Med henblik på gennemførelsen af artikel 3, stk. 2, etablerer Kommissionen en fællesskabsramme for konsultationer og samordning for at sikre, at der tages hensyn til de behov, der gør sig gældende på det indre marked, og til medlemsstaternes egne behov.

2. Inden for denne fællesskabsramme for konsultationer og samordning vil Kommissionen i partnerskab med medlemsstaterne fastlægge, hvilke midler der er nødvendige for at gennemføre en indsats på toldområdet, og hvilke ressourcer der skal afsættes hertil, idet der navnlig vil blive tale om anvendelse af alle til rådighed værende finansieringsinstrumenter i Fællesskabet, fælles aktioner og andre initiativer eller foranstaltninger, som måtte være nødvendige for at realisere målene for dette program.

3. For at medvirke til at indkredse disse aktionsmuligheder afholder Kommissionen ekspertmøder og seminarer, eventuelt med deltagelse af repræsentanter fra de berørte erhvervskredse.

4. Kommissionen sørger i partnerskab med medlemsstaterne for at fremme en optimal udnyttelse af ressourcerne ved hjælp af forenklede toldregler og -procedurer og gennem udnyttelse af informationsteknologi.

Artikel 12

Administrative toldsanktioner

1. For at sikre, at sanktionerne garanterer en ensartet gennemførelse af fællesskabslovgivningen, og for effektivt at beskytte Fællesskabets finansielle interesser indkredser Kommissionen i partnerskab med medlemsstaterne og under overholdelse af

- principperne i artikel 4, nr. 5

- Fællesskabets og medlemsstaternes respektive beføjelser samt principperne i medlemsstaternes nationale ret, under hensyn til subsidiaritetsprincippet og proportionalitetsprincippet

uregelmæssigheder på toldområdet på grundlag af de forpligtelser, der følger af Fællesskabets toldkodeks og gennemførelsesbestemmelserne hertil, og på grundlag af en sammenlignende undersøgelse af arten af uregelmæssigheder og deres klassificering i medlemsstaternes retsorden, alt efter hvor graverende de er. For at gennemføre disse målsætninger forelægger Kommissionen de forslag, som den finder nødvendige.

2. Kommissionen underretter budgetmyndigheden om indholdet af de foranstaltninger, den har truffet.

Artikel 13

Uddannelsesforanstaltninger

1. Medlemsstaterne og Kommissionen iværksætter de nødvendige foranstaltninger med henblik på at nå de mål, der er fastsat i artikel 3, nr. 4, under hensyn til beslutning 91/341/EØF og de respektive beføjelser inden for uddannelsespolitikken.

2. Der vil blive gjort en særlig indsats inden for uddannelse af instruktører og grunduddannelse af toldembedsmænd, idet der skal udarbejdes pædagogiske moduler, der dækker alle aspekter af toldreglerne og -procedurerne og de fælles politikker. Der bør iværksættes og gennemføres særlige efter- og videreuddannelsesforløb for at støtte medlemsstaternes bestræbelser på dette område, således at toldpersonalet får de kvalifikationer, der er nødvendige for at kunne udføre sine opgaver.

3. Uddannelsen suppleres med foranstaltninger, der skal gøre toldadministrationerne bekendt med de bedste arbejdsmetoder og -teknikker i toldadministrationerne i tredjelande, og mere generelt suppleres den med et øget samarbejde med disse lande.

Til dette formål vil der efter behov og på et gensidigt grundlag blive udvekslet embedsmænd med disse administrationer og afholdt uddannelsesseminarer; den del af udgifterne til disse arrangementer, der vedrører Fællesskabets toldpersonale, vil blive afholdt over Fællesskabets budget, og der vil desuden på grundlag af et skøn i hvert enkelt tilfælde kunne ydes tilskud til afholdelsen af seminarer. Ud fra princippet om en forsvarlig økonomisk forvaltning finansierer Kommissionen de arrangementer og seminarer, der har det bedste omkostnings-effektivitetsforhold.

4. Kommissionen undersøger i partnerskab med medlemsstaterne mulighederne for at indføre tolduddannelsesforanstaltninger, der skal omfatte dels en fælles uddannelse af ledende embedsmænd i medlemsstaternes toldadministrationer, i Kommissionen og i andre fællesskabsinstitutioner, dels efter- og videreuddannelse af disse embedsmænd i karriereforløbet, udveksling af erfaringer og afholdelse af seminarer på Fællesskabets område.

Artikel 14

Foranstaltninger vedrørende uddannelse og teknisk bistand til tredjelandenes toldadministrationer

Som led i gennemførelsen af artikel 3, nr. 5, sørger Kommissionen i partnerskab med medlemsstaterne for koordineringen af de foranstaltninger vedrørende uddannelsen samt teknisk bistand og samarbejde, der iværksættes af Fællesskabet og medlemsstaterne til fordel for tredjelandes toldadministrationer, med henblik på at sikre, at der både internt og eksternt er sammenhæng i fællesskabsaktionen på uddannelsesområdet. Desuden sørger Kommissionen i partnerskab med medlemsstaterne og inden for rammerne af de disponible midler for iværksættelsen af foranstaltninger vedrørende uddannelse samt teknisk bistand og samarbejde til fordel for tredjelandenes administrationer. I den sammenhæng afholder Fællesskabet de udgifter, der vedrører disse foranstaltninger.

Artikel 15

Forbindelserne med erhvervskredsene inden for udenrigshandelen

1. Som led i gennemførelsen af artikel 3, nr. 6, iværksætter Kommissionen foranstaltninger eller støtter initiativer fra medlemsstaterne, som sigter på at forbedre og styrke forbindelserne mellem Fællesskabets toldadministrationer og erhvervskredsene inden for udenrigshandelen. I den forbindelse tager Kommissionen udtrykkeligt hensyn til de erfaringer og den information, som erhvervskredsene inden for udenrigshandelen råder over.

2. Disse foranstaltninger kan bl.a. tage form af:

- udarbejdelse, udgivelse og formidling af informationsmateriale, der skal give erhvervsfolk bedre kendskab til toldprocedurerne, særlig de forenklede procedurer for toldbehandling, som skal styrke Fællesskabets økonomiske konkurrenceevne

- en indgående dialog mellem erhvervskredse, Kommissionen og medlemsstaterne, særlig om de foranstaltninger på toldområdet, som vil kunne påvirke de økonomiske aktiviteter betydeligt, om forenkling af toldregler og -procedurer og om de emner, der er nævnt i artikel 3, nr. 1

- uddannelsesforanstaltninger med henblik på at give de forskellige personer inden for udenrigshandelen et bedre kendskab til fællesskabsretten.

Artikel 16

Evaluering og rapporter

1. Dette program evalueres løbende af Kommissionen i partnerskab med medlemsstaterne.

Evalueringen foregår på grundlag af de i stk. 2 omtalte rapporter og specifikke aktiviteter.

2. Medlemsstaterne sender Kommissionen:

- en foreløbig rapport senest den 31. december 1997

- en endelig rapport senest den 31. december 2000

om programmets gennemførelse og virkninger.

3. Kommissionen forelægger Europa-Parlamentet og Rådet:

- en foreløbig rapport om gennemførelsen af nærværende program senest den 31. december 1998

- en meddelelse vedrørende det hensigtsmæssige i at videreføre programmet, eventuelt ledsaget af et forslag, senest den 30. juni 1999

- en endelig rapport om gennemførelsen af programmet senest den 30. juni 2001.

Disse rapporter sendes også til Det Økonomiske og Sociale Udvalg og Regionsudvalget til orientering.

Artikel 17

Finansiering

1. Uden at dette berører de aktioner, som finansieres over andre fællesskabsprogrammer, er finansieringsrammen for gennemførelsen af dette handlingsprogram for perioden 1. januar 1996 til 31. december 2000 fastsat til 50 mio. ECU; dette beløb fordeles som vist i bilaget.

De årlige bevillinger godkendes af budgetmyndigheden inden for de finansielle overslag.

2. Medlemsstaterne bidrager til gennemførelsen af programmets målsætninger inden for rammerne af deres finansielle overslag og under overholdelse af deres budgetprocedurer.

Artikel 18

Denne beslutning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 1996.

Artikel 19

Denne beslutning er rettet til medlemsstaterne.

Udfærdiget i . . ., den . . .

På Europa-Parlamentets vegne

Formand

På Rådets vegne

Formand

(1) EFT nr. C 301 af 13. 11. 1995, s. 5.

(2) Udtalelse fra Europa-Parlamentet af 25. oktober 1995, (endnu ikke offentliggjort i Tidende), Rådets fælles holdning af . . . (endnu ikke offentliggjort i Tidende), og Europa-Parlamentets afgørelse af . . . (endnu ikke offentliggjort i Tidende).

(3) EFT nr. L 40 af 17. 2. 1993, s. 1. Forordningen er ændret ved tiltrædelsesakten af 1994.

(4) EFT nr. C 179 af 1. 7. 1994, s. 1.

(5) EFT nr. L 144 af 2. 6. 1981, s. 1. Forordningen er ændret ved forordning (EØF) nr. 945/87 (EFT nr. L 90 af 2. 4. 1987, s. 3).

(6) EFT nr. L 187 af 13. 7. 1991, s. 41.

(7) EFT nr. L 302 af 19. 10. 1992, s. 1. Forordningen er ændret ved tiltrædelsesakten af 1994.

BILAG

Fordeling af finansieringsrammen i artikel 17

>TABELPOSITION>

RÅDETS BEGRUNDELSE

I. INDLEDNING

Kommissionen fremsendte ved skrivelse af 6. april 1995 et forslag med hjemmel i traktatens artikel 100 A og 113 om vedtagelse af et EF-handlingsprogram på toldområdet (»Told 2000«). Da Kommissionen gerne ville revidere opstillingen af de finansielle elementer i programmet, har den fremsendt et ændret forslag med henblik herpå ved skrivelse af 6. oktober 1995.

Europa-Parlamentet afgav førstebehandlingsudtalelse den 25. oktober 1995. På baggrund af denne udtalelse fremsendte Kommissionen den 21. november 1995 endnu et ændret forslag til beslutning med 22 af Europa-Parlamentets 32 ændringsforslag.

Det Økonomiske og Sociale Udvalg afgav udtalelse den 14. september 1995.

Rådet fastlagde sin fælles holdning i overensstemmelse med traktatens artikel 189 B den 22. december 1995.

II. MÅL

Hovedformålet med Kommissionens forslag er at fastlægge et handlingsprogram for perioden 1. januar 1996 til 31. december 2000 med henblik på som supplement til medlemsstaternes indsats på toldområdet at udvikle og modernisere toldadministrationerne ved at gøre procedurerne og kontrollen ved Fællesskabets ydre grænse mere effektive, så det indre marked kan forvaltes bedst muligt.

III. GENNEMGANG AF DEN FÆLLES HOLDNING

Almindelige bemærkninger

Det arbejde, der er foregået i rådsregi, har ført til, at rækkefølgen af artiklerne er blevet ændret væsentligt for at få en mere logisk opstilling. Rådet har desuden fundet det hensigtsmæssigt at omformulere en række artikler, bl.a. artikel 1, 3, 4, 5, 7, 8, 10 og 16, hvor der er foretaget redaktionelle ændringer af formen snarere end substansen, for at gøre teksten mere klar og præcis.

Der er blevet tilføjet et bilag om fordelingen af finansieringsrammen, der indgår som en integrerende del af den dispositive tekst.

Retsgrundlag

Rådet mener, at traktatens artikel 100 A er et korrekt og tilstrækkeligt retsgrundlag for det pågældende beslutningsforslag, da dette på den ene side i det væsentlige sigter på at definere og iværksætte en samordnet aktion med henblik på overensstemmelse mellem toldvæsenets indsats og behovene på det indre marked og på den anden side har som formål at bevare dette marked som et enhedsmarked ved hjælp af styrkede samordnings- og samarbejdsforanstaltninger mellem EF-medlemsstaternes toldadministrationer. Det er ikke fundet berettiget at anvende artikel 113, da forslagets indvirkning på den fælles handelspolitik ikke er beslutningens formål, men en indirekte konsekvens af de foranstaltninger, der sigter på at bevare det indre markeds enhed; endelig er de bestemmelser, der vedrører forbindelserne med tredjelande, kun underordnede i forhold til resten af forslaget.

Betragtningerne

Niende, fjortende og syttende betragtning indeholder de af Kommissionen foreslåede ændringer, som svarer til Europa-Parlamentets ændringsforslag nr. 4, 6 og 29.

De af Kommissionen foreslåede ændringer, som svarer til Europa-Parlamentets ændringsforslag nr. 27 (første betragtning) og ændringsforslag nr. 1, 2 og 5 (tre nye betragtninger), har Rådet ikke accepteret af følgende grunde:

- i første betragtning har man ikke anset det for hensigtsmæssigt især at fremhæve en landegruppe

- de betragtninger, der svarer til ændringsforslag nr. 1, 2 og 5, har ikke direkte forbindelse med de mål, der er beskrevet i handlingsprogrammet.

Forslagets artikler

Artikel 1

Ændringerne i artikel 1 vedrører mere form end substansen og er blevet foretaget for at give en enklere, men samtidig mere præcis beskrivelse af tekstens rækkevidde.

Den af Kommissionen foreslåede ændring, som svarer til Europa-Parlamentets ændringsforslag nr. 30, er ikke taget med, fordi artiklens stk. 4 er blevet udformet på en ny måde.

Artikel 2 (tidligere artikel 4)

Artiklen er blevet ændret for bedre at fastlægge gennemførelsesbestemmelserne til programmet »Told 2000«. Rådet har fastsat, at bestemmelserne skal gennemføres i partnerskab mellem Kommissionen og medlemsstaterne i Toldpolitikudvalget, der på grund af sin sammensætning er den bedst egnede koordineringsramme.

Artikel 3 (tidligere artikel 2)

Ændringerne i denne artikel, der er central, for den fastlægger den fælles målramme, er i det væsentlige af redaktionel art og sigter bl.a. på at gøre teksterne klarere og forbedre opbygningen heraf. Den af Kommissionen foreslåede ændring, som svarer til Europa-Parlamentets ændringsforslag nr. 31, er ikke taget med, da tanken bag den efter Rådets mening er underforstået i artikel 3, nr. 5.

Artikel 4 (tidligere artikel 5)

Det nye nr. 2 i denne artikel svarer til artikel 8, stk. 2, i det oprindelige forslag.

Den af Kommissionen foreslåede ændring, der til dels bygger på Europa-Parlamentets ændringsforslag nr. 10, er ikke taget med. Rådet mener, at det som led i et program, der skal give Fællesskabet et moderne og effektivt toldvæsen ville være urimeligt at lægge vægt på antallet af kontrolforanstaltninger, når toldadministrationerne selv koncentrerer deres indsats om at forbedre kvaliteten af kontrollen på grundlag af en risikoanalyse.

Artikel 5 (tidligere artikel 6)

Artikel 5, stk. 2, gengiver tankegangen i Kommissionens ændrede forslag, som svarer til Europa-Parlamentets ændringsforslag nr. 13. Den tanke om at forenkle regler og procedurer for at undgå uforholdsmæssige administrative formaliteter, som ligger bag Europa-Parlamentets ændringsforslag, kommer også til udtryk i artikel 8 og artikel 11, stk. 4.

Artikel 6

Denne nye artikel, som vedrører efterfølgende inddrivelse eller tilbagesøgning, er blevet indsat for i meget vid udstrækning at tage højde for Kommissionens ændrede forslag, som svarer til Europa-Parlamentets ændringsforslag nr. 12. Sidste del af den af Kommissionen foreslåede ændring er blevet anset for at være overflødig, da Kommissionen i henhold til traktaten har en initiativret, der sætter den i stand til at fremsætte et hvilket som helst forslag, som den finder hensigtsmæssig.

Artikel 7

Med hensyn til denne artikels stk. 2, andet afsnit, nr. 2, har Rådet fulgt Kommissionens ændrede forslag og har til dels overtaget Europa-Parlamentets ændringsforslag nr. 39. Rådet har derimod ikke fundet det hensigtsmæssigt i nr. 6 at overtage det ændringsforslag, som svarer til Europa-Parlamentets ændringsforslag nr. 15, men har foretrukket den neutrale tekst i Kommissionens oprindelige forslag.

Artikel 8 (tidligere artikel 9)

I artikel 8 er der blevet tilføjet et nr. 5, der indeholder det af Kommissionen ændrede forslag, som svarer til Europa-Parlamentets ændringsforslag nr. 16. Rådet har ikke kunnet acceptere de øvrige ændringsforslag til denne artikel, som svarer til Europa-Parlamentets ændringsforslag nr. 32 og 17. Rådet har nemlig ikke ment, at man bør prioritere en løsning, der går ud på at systematisere kontrollen før varernes frigivelse. Da der er behov for at sikre, at den internationale handel kan forløbe smidigt, mener Rådet heller ikke, at det er hensigtsmæssigt at tage den del af ændringsforslaget med, som går på, at der af kontrolhensyn skal være adgang til de edb-oplysninger, der er lagret i andre medlemsstater. Kommissionen har under alle omstændigheder en initiativret, der sætter den i stand til, hvis den finder det hensigtsmæssigt, at fremsætte forslag på området som foreslået.

Artikel 9

Artikel 9 svarer til artikel 3 i Kommissionens forslag.

Artikel 11

I denne artikel er der blevet tilføjet et stk. 4, som sigter på at fremme en optimal udnyttelse af ressourcerne ved at bruge forenklede toldprocedurer samt informationsteknologi. Dette stykke er en styrkelse af den forenkling, som er nævnt i ovenstående bemærkninger til artikel 5.

Artikel 12

Artikel 12 er blevet omarbejdet, dels for at gøre dens indledende del mere positiv, dels for at tage hensyn til partnerskabsbegrebet og for bedre at kunne sondre mellem de respektive beføjelser på sanktionsområdet; der er bl.a. derfor, at titlen er blevet ændret.

Kommissionens ændrede forslag, som svarer til Europa-Parlamentets ændringsforslag nr. 20, er blevet indarbejdet.

Artikel 13 og 14

Det oprindelige forslags artikel 13 er blevet delt op i to dele, den første (artikel 13) vedrørende interne uddannelsesforanstaltninger og den anden (artikel 14) vedrørende foranstaltninger til fordel for tredjelande.

Artikel 13, stk. 3, indeholder essensen af Kommissionens ændrede forslag, som svarer til Europa-Parlamentets ændringsforslag nr. 21.

Endvidere er der blevet tilføjet et nyt stk. 4, der i videst muligt omfang udtrykker ånden i Europa-Parlamentets ændringsforslag nr. 23. Formålet med den foreliggende tekst er ikke at foregribe hverken rammerne eller de nærmere bestemmelser, der til sin tid vil blive fastlagt med hensyn til uddannelse af embedsmænd. Den skal sammenholdes med den ændrede niende betragtning, hvori det hedder, at Kommissionen vil undersøge, om det ville være hensigtsmæssigt at oprette et toldakademi.

I artikel 14 om aktioner til fordel for tredjelande er sidste del af den af Kommissionen foreslåede ændring, som svarer til Europa-Parlamentets ændringsforslag nr. 22, ikke taget med, fordi det ikke forekommer hensigtsmæssigt at fremhæve bestemte associerede lande.

Artikel 15 (tidligere artikel 14)

Denne artikel svarer til Kommissionens oprindelige forslag med beføjelse i stk. 1 af Kommissionens foreslåede ændring på baggrund af Europa-Parlamentets udtalelse (Europa-Parlamentets ændringsforslag nr. 35).

Artikel 17 (tidligere artikel 16)

Denne artikels stk. 1 svarer til det ændrede forslag til beslutning, som Kommissionen fremsatte den 6. oktober 1995 (KOM(95) 451 endelig udg. COD 95/0087).

Af teksten fremgår det desuden, at fordelingen af finansieringsrammen på 50 mio. ECU vises i et bilag.

Rådet har ladet andet afsnit i stk. 2 udgå, da anvendelsen af beløb, der er tilbageholdt til dækning af opkrævningsomkostninger af egne indtægter, henhører under medlemsstaternes enekompetence.